efsyn.gr

Την απόφαση της Αρχής Προστασίας Δεδομένων Προσωπικού Χαρακτήρα, να μην αναγράφεται το θρήσκευμα και η ιθαγένεια στα απολυτήρια της πρωτοβάθμιας και δευτεροβάθμιας εκπαίδευσης, απέφυγε να σχολιάσει σήμερα η υπουργός Παιδείας σε συνέντευξή της στο ραδιόφωνο του Alpha.

«Δεν έχω καμία επίσημη ενημέρωση, θα αναμένω να τη λάβω», είπε η Νίκη Κεραμέως και συνέχισε: «Ειρήσθω εν παρόδω, να θυμίσω ότι εκκρεμεί η απόφαση του Συμβουλίου της Επικρατείας γα την αναγραφή θρησκεύματος στα απολυτήρια».

«Ανεξαρτήτως από τις δικαστικές αρχές, η δική σας γνώμη ποια είναι;», επέμεινε η δημοσιογράφος, με την κ. Κεραμέως να επιμένει: «Δεν θα τοποθετηθώ επί του θέματος, θα περιμένω τις αποφάσεις και θα τοποθετηθούμε συνολικά ως υπουργείο».

Η ανεξάρτητη Αρχή έκρινε ότι είναι αντισυνταγματική η αναγραφή του θρησκεύματος και της ιθαγένειας στα στοιχεία που τηρούνται στο σχολείο, στους τίτλους και πιστοποιητικά σπουδών της δευτεροβάθμιας εκπαίδευσης και στο πληροφοριακό σύστημα «myschool», αλλά και στη δήλωση ότι ο μαθητής δεν είναι χριστιανός ορθόδοξος, προκειμένου να απαλλαγεί από το μάθημα των Θρησκευτικών.

Με την ίδια απόφασή της η Αρχή καλεί το υπουργείο Παιδείας να συμμορφωθεί στα νέα δεδομένα.

Παράλληλα, η υπουργός σημείωσε ότι «ο καλύτερος θα σηκώνει τη σημαία», προσθέτοντας ότι η αλλαγή σε σχέση με το ισχύον καθεστώς (της κλήρωσης) για τα Δημοτικά θα ισχύσει από την 28η Οκτωβρίου.

Ανακοίνωσε, επίσης, ότι σε βάθος χρόνου θα γίνουν αλλαγές σε κρίσιμα μαθήματα, όπως η Ιστορία με στόχο να πάψει να είναι κοινωνικού χαρακτήρα αλλά να αναπτύσσει την εθνική συνείδηση.

Ν. Φίλης: Υποχρεούται να συμμορφωθεί το υπουργείο

«Οι τίτλοι σπουδών πιστοποιούν το επίπεδο γνώσεων. Θρήσκευμα και εθνικότητα δεν έχουν σχέση με το επίπεδο γνώσεων, άρα η αναγραφή τους είναι περιττή. Είναι επίσης αντισυνταγματική και αντίθετη στις διατάξεις της Ευρωπαϊκής Σύμβασης Δικαιωμάτων του Ανθρώπου, καθώς τα στοιχεία αυτά συνιστούν ευαίσθητα προσωπικά δεδομένα», σημειώνει ο πρώην υπουργός Παιδείας.

Σύμφωνα με τον Νίκο Φίλη, «η Αρχή Προστασίας Δεδομένων Προσωπικού Χαρακτήρα έβαλε τέλος σε έναν αναχρονισμό, που παραδόξως επιβιώνει πολλά χρόνια μετά την επίλυση του ίδιου θέματος με τις αστυνομικές ταυτότητες, παρότι η χώρα βρίσκεται αντιμέτωπη με την καταδίκη της από τα αρμόδια ευρωπαϊκά όργανα».

«Το μήνυμα της Αρχής Προστασίας Δεδομένων Προσωπικού Χαρακτήρα είναι ηχηρό και πρέπει να ακουστεί και να γίνει σεβαστό από όλες τις πολιτικές δυνάμεις και ειδικά από αυτές που άσκησαν εξουσία, συμπεριλαμβανομένου και του ΣΥΡΙΖΑ, που είτε συναίνεσαν και συμβιβάστηκαν με τον προκλητικό αυτόν αναχρονισμό είτε δεν τόλμησαν να τον καταργήσουν.

«Η νέα ηγεσία του υπουργείου Παιδείας υποχρεούται να συμμορφωθεί με την απόφαση και να μη λειτουργήσει υπό τον πειρασμό του "κράτους των ιεροδιδασκάλων", όπως είχε δηλώσει, κατά παράδοξο τρόπο, η σημερινή υπουργός Παιδείας, επιχειρώντας να αναγνωρίσει (σε ποιους άραγε;) ρόλο στην εκπαίδευση», καταλήγει ο κ. Φίλης.